1. **Spiritualisma enggau pemati:**
	* **Samengat ke enda nemu mati.**
		+ Bup Kudus madahka pengidup kitai dibagi ngagai 3 bengkah: tubuh, roh, enggau samengat *(1 Tes. 5: 23)*. Bup Kudus mega madahka tiga bengkah pekara tu enda ulih idup kediri. Pemungkal 2: 7 madahka Allah Taala ngaga tubuh, udah nya ngisi iya ngena pengidup (roh), udah nya iya lalu nyadi utai ke idup (dalam jaku Hebrew nefes tauka samengat).
		+ Lebuh maya seput pengidup ngejang ari kitai, kitai lalu nadai agi. Nadai bagi ari pengidup kitai deka mengkang nemu utai lepas pemati. Tubuh mati, roh deka pulai ngagai orang ti meri iya, lalu samengat, asil ari champur tubuh enggau roh deka nadai agi *(P-ajar 12:1-7; Esek. 18:20; Job 7:7-9)*.
		+ Kenyau ari dosa tama ngagai dunya, Sitan udah ngena orang ti nguji berandau enggau orang ti udah mati lalu ngulihka penemu ari sida pasal utai ti nyadi diatu enggau utai ti nyadi dudi hari.
		+ Bup Kudus madah, “Laban TUHAN Allah Taala kita begedika orang ke ngereja utai ti jai baka nya” *(Ulang 18:10-12)*. Ukum ungkup penyalah tu ianya pemati *(Lewi 20:27)*.
	* **Pemati ba Penyanggup Lama.**
		+ Lebuh nyenggai orang ke mati nadai orang kala nyebut, “kaban kitai tu benung dalam pejalai nuju ngagai neraka.” Lebuh maya tu katebal agi orang ngembuan penemu, “orang ke manah” deka niki terus ngagai serega lalu begulai enggau Jesus, orang ke jai deka diukum tauka mitau-ayau. Bakani ajar Bup Kudus ba pekara tu?
			1. Ulih kitai muji Tuhan lepas mati? Masmur 115:17
			2. Kati orang ke mati ulih nemu utai ke nyadi ba sida sebilik enggau bala pangan iya? Jop 14:21
			3. Ulih orang ke mati berandau enggau orang ke idup? Pengajar 9:6
			4. Kati agi kitai ulih berunding lepas mati? Pengajar 9:5
			5. Kati ulih kitai ngereja sebarang pengawa lepas mati? Pengajar 9:10
		+ Penyanggup Lama madahka pemati nya baka mimpi. Dani ari peninduk lebuh maya Allah Taala ngangauka kitai angkat ngagai pengidup *(1 Raja 2:10; 14:20; Dan. 12: 13)*.
	* **Pemati ba Penyanggup Baru.**
		+ Penyanggup Baru mega sebaka enggau Penyanggup Lama, bela madahka pemati nya mimpi, ke semina Jesus aja ulih ngenani *(John 11:11-14; 5:28-29)*.
		+ Lebuh nulis surat ngagai orang Tesalonika, Paul madah ngagai sida pasal orang ke tinduk, ianya orang ke udah mati. Iya madah ngagai sida bala orang tu deka diangkatka baru lebuh Jesus datai kedua kali *(1 Tes. 4:13-18)*. Enti Paul arapka orang ke udah mati deka niki terus ngagai Jesus lebuh mati, iya tentu enda madah munyi ke dipadah iya ngagai sida tu.
		+ Lebuh bejakuka orang ke udah mati, Paul madahka sida deka idup baru “lebuh Kristus datai baru” *(1 Kor. 15:22-24)* lalu ukai sebedau nya. Iya mega madah, “Ukai semua kitai deka mati.” Orang ke idup deka diubah sekejap mata, tang orang ke mati deka angkat udah berubah *(1 Kor. 15:51-52)*.
		+ Pengangkat nya meh kunchi dikena begulai enggau Jesus. Nadai pengangkat, nadai mega penyelamat *(1 Kor. 15:13-18)*. Lebuh maya pengangkat meh timpuh alai kitai deka nerima pesaka, ari nya kitai enda tau enda enggau bebendar nganti timpuh nya *(1 Pet. 1:3-5)*.
2. **Spiritualisma ba hari-hari penudi:**
	* **Kelai enggau tanda nyelai.**
		+ Spiritualisma tu meh pergerakan ke datai terus ari Sitan empu, lalu pekara tu bepelasar ba samengat ke enda nemu mati. Raban orang tu ngambu diri ulih bejaku enggau orang ke udah mati, sereta nerima kuasa ari sida.
		+ Taja Tuhan nyekat raban orang tu ba timpuh diatu, maya deka datai alai Iya ngemendarka sida ngaga pengawa nyelai ke ulih narit ati orang ke meda *(Mark 13:22; 2 Tes. 2:9; Pem. 7:1 ; 13:13-14)*.
		+ Penyelamat kitai semina ba Jaku Allah Taala enggau penyerah ti penuh ba Jesus, tu aja ke ulih nulung kitai ngelaban penguji ti penudi ari munsuh *(Isa. 8:20; Ep. 6:13)*.
	* **Tuju spiritualisma.**
		+ Niat ati Sitan endang deka menang ba perang ngelaban Allah Taala, ngalahka perintah Iya, lalu duduk ba penuduk Iya *(Isa. 14:13-14)*. Nya alai iya ngereja sebarang pengawa ke ulih dikena ngambi ati genap iku orang, berepun ari orang ke megai kuasa politik ke merintah kitai *(Pem. 16:12-14)*.
		+ “Ba punchak drama penipu besai, Sitan empu deka mali gamal diri sebaka enggau Kristus” (EGW “The Great Controversy,” bagi 39 lambar 625).
		+ Pekara tu nyadi ba maya Jesus deka nutup cherita *(Pem. 16:15)*. Sitan meh munsuh ke udah alah. Dialahka Kristus, lalu dialahka sida ti bepagut ba darah Iya *(1 John 2:14; 4:3-4; Pem. 3:21; 5:5; 12:11)*.